李汝大

李汝大係斐濟駐香港名譽領事，香港自由黨成員，亦擔任香港中山學會副主席、香港孫文大成學會秘書長、中華民國華僑救國聯合總會理事等香港親台團體要職，喺老牌政團香港公民協會做社區關係及發展委員會主席，做過香港立法局議員同東區區議會議員。

學歷 
李汝大1962年喺九龍華仁書院畢業，得當年香港中學會考第一名，同年入香港中文大學聯合書院歷史系，1966年畢業後入研究院深造，1968年攞到文學碩士學位。佢又有香港大學管理學文憑，膺選英國皇家文藝學院院士、美國加州南太平洋大學同華盛頓州西雅圖國際大學名譽博士。

參與工作 
李汝大畢業後喺香港嶺南學院教授翻譯同中外歷史3年。1970年任職浸會學院史地系，1971年喺香港中文大學校務處人事組做行政助理。1973年轉去理工學院教務處，1979年做該院課程部主任，兼任講師，後來做高級助理教務長。

李汝大一直積極參與成人教育工作，喺政府夜中學兼教4年，1975年創辦香港成人教育協會，出任會長，後來做榮譽會長。1985年至1988年做立法局民選議員。1986年建議香港實施夫婦分開評稅，係香港頭一位議員提出呢項建議。他亦做東區區議會民選議員、斐濟駐香港名譽領事同埋優才學校校監。

李汝大亦參與社會服務同文教工作，並客串廣播文教節目，例如香港電台製作嘅「博古通今」同埋「成人教育指南」。主持電視校際時事及學術常識問答比賽，擔任朗誦節中文朗誦評判等。

李汝大係香港賽馬會會員，馬主團體「朝氣團體」成員，名下馬匹包括「勁飛馳」、「勁飛駒」、「駿飛寶」、「勁飛勁」、「勁飛寶寶」、「酷比爸」。

政治取態 
李汝大喺1980年代爭取八八直選，並喺2000年香港立法會香港島地方選區補選時幫余若薇助選。後來慢慢脫離泛民主派，親近建制派陣營。李汝大先提名民建聯葉國謙參選立法會區議會功能界別，2011年又借出街板位置畀民建聯鍾樹根做宣傳，最後喺2014年加入自由黨，正式成為建制派一員。2015年，李汝大唔再冧莊區議員，並培養曾卓兒做接班人。

攷

香港電台 《校際時事及學術常識問答比賽》李汝大、梁敏兒主持

類:前香港立法局議員
類:前東區區議員
類:香港建制派人士
類:香港自由黨員
類:香港主持人
類:香港大專院校先生
類:香港大學舊生
類:香港中文大學舊生
類:九龍華仁書院舊生
汝大